**S učiteljicom glazbene kulture Rafaelom Pokos razgovarali smo glazbi, školovanju i poslu.**

***Glazba je moj život***

***Učiteljica Rafaela Pokos dočekala nas je vedra, nasmijana i dobro raspoložena. O sebi je govorila otvoreno i spontano nam otkrila mnoge zanimljivosti iz svojeg života.***

***1. U koju srednju školu ste išli?***

Išla sam u glazbenu gimnaziju, dio predmeta bio je gimnazijski, dio predmeta glazbene škole. Škola je bila dosta naporna jer sam je imala i ujutro i popodne, ali eto uspjela sam, tu sam.

***2. Što je za Vas glazba?***

Za mene je glazba... sve što nas okružuje. Glazba se u tom smislu teško može staviti u nekakvu rečenicu ili glazba je to, to i to. Ne mogu je tako definirati. Jednostavno glazba je ono što nas potiče na osjećaje. Kada je slušaš, treba te potaknuti na osmijeh ili suze, da se prisjetiš nekih događaja u svojem životu. Znači glazba je zapravo pokretač naših emocija.

***3. Kakvu glazbu slušate?***

Ja osobno volim jako slušati soundtrack-ove, to je glazba iz filmova glazba u kojoj nema riječi. To mi je jako lijepo zato što nas riječi mogu odvesti u skroz drugu dimenziju. Jako volim tu vrstu glazbe zato što se, slušajući je, potpuno opustim i onda imam nekakva svoja razmišljanja o toj glazbi i o svemu što me možda muči ili mi je lijepo. Zapravo volim slušati svašta, a što se tiče nekog žanra, volim najviše slušati rock balade.

***4. Postoje li negativne strane tih rock-balada?***

Možda je negativna strana to što, ako si depresivan, pa si pustiš neku depresivnu glazbu, još si depresivniji i onda još malo jače plačeš. Međutim, ima to i dobru stranu, jer, ako se isplačeš, bit će ti bolje, nisi više toliko u depresiji. Tako da mislim da glazba sama po sebi, ako mi sami ne stavimo nešto negativno u nju, ne može biti negativna. Recimo puno ljudi metal glazbu stapa, tj. povezuje s alkoholom ili drogom, što uopće ne mora biti istina, jer to je ono što smo mi stavili u tu glazbu, a ne što je zapravo glazba. Tako da mislim da niti jedna glazba u sebi ne može nositi ništa loše. Osim cajki, to je većinom loše!

***5. Volite li svoj posao?***

Jako volim svoj posao i ne znam s kojim bih ga poslom zamijenila, eventualno opet neki rad s djecom u vrtiću ili nešto, ali definitivno mi puno bolje paše kad predajem višim razredima, jer sam probala i s nižim razredima raditi... Sve je to super i svi ste vi divni, divna djeca, ali vi, stariji učenici, nekako ste na mojemu nivou, pa bih uvijek radije izabrala raditi u višim razredima.

***6. Zašto ste se odlučili biti nastavnica iz glazbenog?***

Pa... Nisam se zapravo odlučila. Kao što mnogo ljudi kaže, posao nastavnika nije posao, nego je poziv. Značidoslovno te pozovu. Ja sam se još kao curica htjela baviti glazbom, a već negdje tamo u osnovnoj školi predkraj se rodila zamisao da hoću biti nastavnica iz glazbenog jer je i moja mama učiteljica razredne nastave, pa je to vodilo jedno k drugome i eto jednostavno nisam mogla pobjeći od toga.

***7. Recite nam nešto kratko o sebi.***

Pa, kao što znate ja sam Rafaela Pokos, rođena sam 7.4.1991. Sretni broj mi je 7. Živim s mamom, bratom, sestrom, s 3 velika peseka i 1 malim i 2 mice, od kojih je 1 slijepa. Tu smo slijepu mačkicu spasili. Sada sigurno ne bi bila živa da je nismo spasili. Bavim se udomljavanjem i pomaganjem životinjama. Iako je žalosno što to uopće postoji, ali jako se volim time baviti. Volim pomagati i ljudima. Znači bavim se humanitarnim radom i bavim se izradom nakita, što me jako ispunjava. Mislim da sam dosta uspješna u tome.

***8. S koliko ste godina počeli studirati?***

S tek navršenih 18 i sve sam u roku položila, da se malo pohvalim.

***9. Koji je Vaš životni moto?***

Imam životni moto. *Bolje da te mrze zbog onoga što jesi, nego da te vole zbog onoga što nisi.* To je ono što me cijeli život zapravo prati. Zapravo od srednje škole, baš u srednjoj školi nisam imala nešto lijepe doživljaje jer sam bila drugačija i eto tako drugačije ljude vole malo šikanirati, ali ja se nisam dala i zbog toga je taj moto, moj životni moto. Pokušavam biti svoja i nikada se ne pretvarati da sam nešto drugo. Pretvaranje može pomoći trenutno, ali dugoročno sigurno ne.

 ***Hvala Vam što ste htjeli sudjelovati u intervjuu.***

 Hvala vama, cure.

(Ana Marković I Lana Đapa 8.C)